b'\n_START_ARTICLE_\nS\xc3\xb8nderjyllands H\xc3\xb8jsp\xc3\xa6ndingsv\xc3\xa6rk\n_START_PARAGRAPH_\nS\xc3\xb8nderjyllands H\xc3\xb8jsp\xc3\xa6ndingsv\xc3\xa6rk blev stiftet som et andelsselskab i 1922 med henblik p\xc3\xa5 at forsyne de genforenede s\xc3\xb8nderjyske landsdele med elektricitet. Det oph\xc3\xb8rte med at eksistere som selvst\xc3\xa6ndigt selskab da det den 22. juni 2000 blev fusioneret med de fem andre kraftv\xc3\xa6rksselskaber i Jylland og p\xc3\xa5 Fyn. Ved fusioneringen skiftede v\xc3\xa6rket navn til Elsam Kraft A/S, Enstedv\xc3\xa6rket. Siden 2006 er v\xc3\xa6rket ejet af DONG Energy.\n_START_SECTION_\nHistorie\n_START_PARAGRAPH_\nVed Genforeningen i 1920 bestod elektricitetsforsyningen i S\xc3\xb8nderjylland af sm\xc3\xa5 j\xc3\xa6vnstr\xc3\xb8msv\xc3\xa6rker i de fire k\xc3\xb8bst\xc3\xa6der samt i enkelte stationsbyer. Desuden blev et omr\xc3\xa5de ved gr\xc3\xa6nsen forsynet fra h\xc3\xb8jsp\xc3\xa6ndingsv\xc3\xa6rket i Flensborg. Allerede inden genforeningen begyndte man at overveje en elektricitetsforsyning af hele S\xc3\xb8nderjylland, og der blev i f\xc3\xb8rste omgang stiftet fem forsyningsselskaber p\xc3\xa5 andelsbasis._NEWLINE_Den 14. november 1922 blev der afholdt stiftende generalforsamling i S\xc3\xb8nderjyllands H\xc3\xb8jsp\xc3\xa6ndingsv\xc3\xa6rk, der i f\xc3\xb8rste omgang kun fik tre af forsyningsselskaberne samt Aabenraa kommune som andelshavere. De \xc3\xb8vrige forsyningsselskaber og k\xc3\xb8bstadskommuner indtr\xc3\xa5dte dog efterh\xc3\xa5nden ogs\xc3\xa5 i andelsselskabet. Allerede en m\xc3\xa5ned efter stiftelsen begyndte man byggeriet af et h\xc3\xb8jsp\xc3\xa6ndingsv\xc3\xa6rk p\xc3\xa5 havnen i Aabenraa. V\xc3\xa6rket var projekteret af \xc3\x85rhus-firmaet Eriksen & Sardemann, som ogs\xc3\xa5 stod for byggeriet, og blev tegnet af Aabenraa-arkitekten Jep Fink. Det kunne tages i brug den 24. oktober 1924 og blev officielt indviet af kong Christian 10. den 23. maj 1925. V\xc3\xa6rket havde fra begyndelsen to 2500 KW dampturbiner og producerede i \xc3\xa5ret 1925 5,4 MIO KW._NEWLINE_Med tiden blev v\xc3\xa6rket p\xc3\xa5 Aabenraa havn udvidet flere gange. Efterh\xc3\xa5nden m\xc3\xa5tte man dog se sig om efter en anden placering, bl.a. p\xc3\xa5 grund af store forureningsproblemer. I 1958 blev der bygget et nyt kraftv\xc3\xa6rk ved Ensted syd for Aabenraa og i l\xc3\xb8bet af de f\xc3\xb8lgende \xc3\xa5r blev det gamle v\xc3\xa6rk i Aabenraa udfaset. Enstedv\xc3\xa6rket blev udvidet med en blok 2 i 1969 og en blok 3 i 1979. Den sidste blok blev bygget i samarbejde med det tyske selskab Nordwestdeutsche Kraftwerke._NEWLINE_S\xc3\xb8nderjyllands H\xc3\xb8jsp\xc3\xa6ndingsv\xc3\xa6rk havde fra begyndelsen et samarbejde med kraftv\xc3\xa6rker syd for gr\xc3\xa6nsen. Bl.a. af den grund kunne man s\xc3\xa6lge elektriciteten billigere, end det var muligt i resten af Danmark. Dette medf\xc3\xb8rte at brugen af elektricitet i industrien, landbruget og i husholdningerne tidligt blev udbredt i S\xc3\xb8nderjylland. I 1956 indgik S\xc3\xb8nderjyllands H\xc3\xb8jsp\xc3\xa6ndingsv\xc3\xa6rk i Elsam, et samarbejde mellem alle kraftv\xc3\xa6rker i Jylland og p\xc3\xa5 Fyn. I 2000 blev dette samarbejde til aktieselskabet Elsam A/S, og dermed forsvandt det gamle navn S\xc3\xb8nderjyllands H\xc3\xb8jsp\xc3\xa6ndingsv\xc3\xa6rk.'